Minst to døde i antiterroraksjon i Belgia
Først ble det meldt at tre mennesker hadde mistet livet i antiterror-operasjonen. Andre medier meldte like etter at to er døde og en skadet. En ikke navngitt politikilde opplyser til den belgiske avisen Le Meuse at politiaksjonen «førte til at de har unngått et Charlie Hebdo». De Tiljd hevder at aksjonen er en del av en landsdekkende operasjon for å slå til mot Syria-farere som oppholder seg i landet. De skal kunne knyttes til terrororganisasjonen Den islamske staten (IS). De mistenkte i den belgiske byen Verviers skal ifølge avisen ha planlagt et angrep. Det er ifølge den belgiske avisen La Meuse hørt skuddsalver og flere eksplosjoner i Hill Street i Verviers. Ambulanser er på stedet. Ingen politifolk skal være skadet i operasjonen, men det er ikke klart om den er avsluttet. Den føderale påtalemyndigheten bekrefter at det har vært en politiaksjon nær sentrum av byen. Flere skal også være arrestert, melder RTL. En kilde nær den føderale regjeringen, sitert av AFP, sier at «det er i registeret av jihadister.»Folk er bedt om å holde seg hjemme og skolene er stengt. – Det ble skutt med maskingevær i ti minutter, sier et vitne til det samme mediet. – Jeg hørte noe som lignet en eksplosjon, etterfulgt av flere skudd. For øyeblikket kan jeg ikke si mer og jeg våger ikke gå ned for å se hva som skjer, sier et annet vitne til avisen. Et vitne forteller til Le Soir: – Klokken var 18. og jeg var i bilen utenfor Palais de Justice. Jeg hørte to eksplosjoner og stoppet bilen. Jeg var alene på veien og jeg så to unge nordafrikanske menn mellom 25 og 30 år, kledd i svart og med en svart bag, flykte fra stedet. Vitnet forteller at de to personene virket å være panikkslagne. – Da jeg skulle kjøre videre, oppdaget jeg at politiet var overalt, sier det kvinnelige vitnet. En mann som kaller seg Henrard befinner seg i en butikk like ved. Han beskriver ambulanser, en større brann og masse maskerte politifolk. – Politiet har bedt oss holde oss innendørs og stenge vinduene inntil vi får nærmere beskjed, sier han til RTL. Han skal ha fått vite av politiet at aksjonen har foregått i enden av gaten Rue de la Colline.Belgisk politi pågrep onsdag en belger, mistenkt for å forsyne Paris-terroristene med våpen. Til belgisk politi har han fortalt at han solgte en Skorpion-maskinpistol til Amedy Coulibaly, som sto bak angrepet mot en jødisk matbutikk der fire mennesker ble drept. Våpenhandleren har også tilstått å ha solgt to Kalashnikov-gevær og en granatkaster til Kouachi-brødrene, som sto bak terrorangrepet mot redaksjonslokalene til det satiriske bladet Charlie Hebdo samme dag. Verviers er en by i provinsen Liége, øst i Belgia, nær grensen til Tyskland.
Minst to personer skal være døde i en antiterroraksjon satt i gang av det belgiske politiet i byen Verviers. Det melder flere lokale og internasjonale medier.